Anders Fogh Rasmussen (V), 2005-04-05:
På ministermødet i dag har regeringen affyret startskuddet til det store projekt, som skal ruste Danmark stærkere til at klare den stadig skrappere konkurrence fra øst.
Vi skal simpelt hen i Danmark være bedre til at skabe nye job og ny beskæftigelse.
Vi har sat ambitiøse mål op for indsatsen over de næste mange år.
For det første vil vi gøre Danmark til et førende vidensamfund.
Helt præcist stiler vi efter, at vi i 2010 bruger ressourcer i det danske samfund svarende til samlet mere end 3 pct. af landets produktion på forskning og udvikling, når det gælder den private sektor og den offentlige sektor under et.
For det andet vil vi gøre Danmark til et førende iværksættersamfund, et af de samfund i verden, hvor der skabes flest nye vækstiværksættervirksomheder.
For det tredje vil vi have skabt uddannelser i verdensklasse.
Det er en selvfølge, at når eleverne forlader folkeskolen, skal de kunne læse ordentligt.
Vi vil stræbe efter, at alle unge får en ungdomsuddannelse, og vi vil stræbe efter,
at mindst halvdelen af en ungFTTM018.fm Page 1406 Thursday, April 28, 2005 2:10 PM
domsårgang får en videregående uddannelse.
Vi skal have uddannelser i verdensklasse.
Det er en omfattende opgave, vi her står med, og den er så stor i sit omfang, at det er vigtigt, at brede grupper i det danske samfund trækker med for at løse den opgave.
Derfor har regeringen i dag besluttet at nedsætte et Globaliseringsråd, som tæller repræsentanter fra brede grupper i det danske samfund: fra organisationer, fra uddannelsesverdenen, fra forskningsverdenen, repræsentanter, der kommer fra specielle virksomhedstyper.
Vi har samlet et Globaliseringsråd, som skal være med til at stille målene op og lægge en strategi for at nå disse mål og i det hele taget hjælpe og rådgive regeringen i bestræbelserne på at føre dette store projekt ud i livet.
Det, det handler om nu, er beslutninger, der bringer os fremad.
Der har været ganske megen snak om globalisering, der er præsenteret mange spændende ideer, der har været nedsat mange tænketanke.
Det er en ambitiøs flerårsplan, regeringen lægger op til.
Vi skal som sagt være bedre til at skabe nye job til erstatning for de gamle, som forsvinder som følge af globalisering og i det hele taget som følge af forandring og fornyelse i vort samfund.
Vi lever i et samfund og vil komme til at leve i et samfund, hvor der hele tiden sker forandringer, hvor gamle job bliver nedlagt, men så skal vi være så meget dygtigere til at få nye ideer og få omskabt disse nye ideer til nye arbejdspladser og dermed ny beskæftigelse.
Og hvis jeg må have lov at trække et historisk perspektiv op, vil jeg sige, at den opgave, det danske samfund står over for, er lige så stor som den, det danske samfund stod over for i slutningen af det 19. århundrede, da det danske samfund i løbet af en kortere årrække helt grundlæggende blev forvandlet fra landbrugssamfund til industrisamfund.
Dengang kunne vi løfte opgaven, det kan vi også nu.
Vi har gode forudsætninger, men for at kunne løfte opgaven er det vigtigt, at vi får truffet de rigtige beslutninger, og det er vigtigt, at der arbejdes med på den opgave fra brede grupper i det danske samfund.
Derfor har vi nedsat et Globaliseringsråd, der trækker kræfter ind udefra.
Det er også vigtigt, at vi får skabt en udvikling, der holder sammen på det danske samfund.
Det er vigtigt, at vi ikke får skabt et delt, et opsplittet samfund med en elite, der kan klare det hele, og så en restgruppe, der sakker agterud under de mange forandringer, der sker.
Vi skal have alle med, og det er regeringens sigte med at nedsætte Globaliseringsrådet, som netop tæller repræsentanter fra brede, brede grupper i det danske samfund, og som nu skal bistå regeringen med at føre en strategi ud i livet, der gør, at vi kan nå de ambitiøse mål, vi har sat os, for at gøre Danmark til verdens mest konkurrencedygtige økonomi, til en førende vidensøkonomi i verden.